Source: http://curia.europa.eu/juris/document/document.jsf?text=&docid=217485&pageIndex=0&doclang=MT&mode=lst&dir=&occ=first&part=1&cid=376434
Timestamp: 2019-10-20 14:38:38+00:00
Document Index: 1554967

Matched Legal Cases: ['Qorti ', 'Qorti ', 'Qorti ', 'qorti ', 'qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'qorti ', 'Qorti ', 'Qorti ', 'qorti ', 'qorti ', 'qorti ', 'Qorti ']

“Rinviju għal deċiżjoni preliminari – Sistema komuni ta’ taxxa fuq il-valur miżjud (VAT) – Direttiva 2006/112/KE – Artikolu 103(2)(a) – Il-punt 2 tal-Artikolu 311(1) – Il-punt 7 tal-Parti A tal-Anness IX – Rata mnaqqsa ta’ VAT – Xogħlijiet tal-arti – Kunċett – Ritratti meħuda mill-artist, stampati minnu jew taħt is-sorveljanza tiegħu, iffirmati u nnumerati bil-limitazzjoni ta’ tletin kopja – Leġiżlazzjoni nazzjonali li tillimita l-applikazzjoni tar-rata mnaqqsa ta’ VAT biss għar-ritratti li jkunu ta’ natura artistika”
Fil-Kawża C‑145/18,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Conseil d’État (il-Kunsill tal-Istat, Franza), permezz ta’ deċiżjoni tal‑20 ta’ Frar 2018, li waslet fil-Qorti tal-Ġustizzja fit‑23 ta’ Frar 2018, fil-proċedura
komposta minn A. Arabadjiev, President tal-Awla, T. von Danwitz (Relatur) u C. Vajda, Imħallfin,
Reġistratur: V. Giacobbo‑Peyronnel, Amministratur,
wara li rat il-proċedura bil-miktub u wara s-seduta tal‑21 ta’ Novembru 2018,
– għal Regards Photographiques SARL, minn E. Piwnica, avocat,
wara li semgħet il-konklużjonijiet tal-Avukat Ġenerali, ippreżentati fis-seduta tas‑7 ta’ Marzu 2019,
1 It-talba għal deċiżjoni preliminari tirrigwarda l-interpretazzjoni tal-Artikoli 103 u 311, kif ukoll tal-punt 7 tal-Parti A tal-Anness IX tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud (ĠU 2006, L 347, p. 1, rettifika fil-ĠU 2007, L 335, p. 60, iktar ’il quddiem id-“Direttiva dwar il-VAT”).
2 Din it-talba tressqet fil-kuntest ta’ tilwima bejn Regards Photographiques SARL u l-ministre de l’Action et des Comptes publics (il-Ministru għat-Taxxa u għall-Kontijiet Pubbliċi, Franza, iktar ’il quddiem l-“awtorità fiskali”) dwar ir-rifjut ta’ dan tal-aħħar li japplika r-rata mnaqqsa tat-taxxa fuq il-valur miżjud (VAT) għall-kunsinna ta’ ritratti tal-persuna u ta’ ritratti taż-żwieġ imwettqa matul il-perijodu bejn l‑1 ta’ Frar 2009 u l‑31 ta’ Jannar 2012.
3 Il-premessa 51 tad-Direttiva dwar il-VAT hija fformulata kif ġej:
“Hu xieraq li tiġi adottata sistema ta’ tassazzjoni tal-Komunità li għandha tkun applikata għall-oġġetti użati, xogħlijiet ta’ l-arti, antikitajiet u oġġetti tal-kollezzjoni, bil-għan li tkun evitata t-taxxa doppja u d-distorsjoni tal-kompetizzjoni bejn persuni taxxabbli.”
4 L-Artikolu 96 ta’ din id-direttiva jipprevedi:
5 L-Artikolu 98 tal-imsemmija direttiva jistabbilixxi, fil-paragrafi 1 u 2 tiegħu:
6 Skont l-Artikolu 99(1) ta’ din l-istess direttiva:
“Ir-rati mnaqqsa għandhom jiġu ffissati bħala persentaġġ ta’ l-ammont taxxabbli, li ma jistax ikun inqas minn 5 %.”
7 L-Artikolu 103 tad-Direttiva dwar il-VAT huwa redatt kif ġej:
“1. L-Istati Membri jistgħu jipprovdu li r-rata mnaqqsa, jew waħda mir-rati mnaqqsa, li huma japplikaw skond l-Artikoli 98 u 99 għandha tapplika wkoll għall-importazzjonijiet ta’ xogħlijiet ta’ l-arti, oġġetti tal-kollezzjoni u antikitajiet, kif definiti fil-punti (2) […] ta’ l-Artikolu 311(1).
2. Jekk l-Istati Membri jagħmlu użu mill-għażla skond il-paragrafu 1, dawn jistgħu japplikaw ukoll ir-rata mnaqqsa għat-transazzjonijiet li ġejjin:
a) il-provvista ta’ xogħlijiet ta’ l-arti, magħmula mill-kreatur [awtur] tagħhom jew is-suċċessuri tiegħu fit-titolu;
8 L-Artikolu 311 ta’ din id-direttiva jistabbilixxi, fil-paragrafi 1 u 2 tiegħu:
“1. Għall-finijiet ta’ dan il-Kapitolu, u mingħajr preġudizzju għal dispożizzjonijiet oħra tal-Komunità, id-definizzjonijiet li ġejjin għandhom japplikaw:
2) ‘xogħlijiet ta’ l-arti’ tfisser il-merkanzija elenkata fl-Anness IX il-Parti A;
2. L-Istati Membri jistgħu ma jikkunsidrawx bħala xogħlijiet ta’ l-arti l-merkanzija elenkata fil-[punt (7)] ta’ l-Anness IX, il-Parti A.”
9 Il-punt 7 tal-Parti A tal-Anness IX tal-imsemmija direttiva huwa fformulat kif ġej:
“ritratti meħuda mill-artist, stampati minnu jew taħt is-sorveljanza tiegħu, iffirmati u nnumerati u bil-limitazzjoni ta’ 30 kopja, id-daqsijiet u montaturi kollha inklużi.”
10 L-Artikolu 278f tal-code général des impôts (il-Kodiċi Ġenerali tat-Taxxi), fil-verżjoni tiegħu applikabbli sal‑1 ta’ Jannar 2012 (iktar ’il quddiem il-“KĠT”), kien jipprevedi:
“[Il-VAT] hija ta’ 5.5 %:
2. Fuq il-provvista ta’ xogħlijiet tal-arti, magħmula mill-awtur tagħhom jew l-aventi kawża tiegħu fit-titolu;
11 Mill‑1 ta’ Jannar 2012, ir-rata prevista minn din id-dispożizzjoni żdiedet għal 7 %.
12 Konformement mal-punt 7 tal-Artikolu 98 A tal-Anness II tal-KĠT, ir-ritratti segwenti jitqiesu bħala xogħlijiet tal-arti:
“ritratti meħuda mill-artist, stampati minnu jew taħt is-sorveljanza tiegħu, iffirmati u nnumerati u bil-limitazzjoni ta’ tletin kopja, id-daqsijiet u montaturi kollha inklużi […]”
13 L-Istruttorja tad-Direttorat Ġenerali tat-Taxxi tal‑25 ta’ Ġunju 2003, intitolata “VAT. Rata mnaqqsa ta’ 5.5 % applikabbli għax-xogħlijiet tal-arti. Sitwazzjoni ta’ ritratti artistiċi.”, ippubblikata fil-Bulletin officiel des impôts no 115, tat‑2 ta’ Lulju 2003, kif applikabbli fil-mument tal-fatti relatati mal-kawża prinċipali (iktar ’il quddiem l-“Istruttorja tal‑25 ta’ Ġunju 2003”), kienet intiża sabiex tipprovdi preċiżazzjonijiet dwar il-kundizzjonijiet għall-applikazzjoni tar-rata mnaqqsa ta’ VAT previsti fl-Artikolu 278f tal-KĠT għal dak li jikkonċerna r-ritratti artistiċi. Din l-istruttorja kienet tipprevedi:
I. Kriterji għar-ritratti artistiċi:
1. Ir-ritratti li jistgħu jitqiesu bħala xogħlijiet tal-arti li jistgħu jibbenefikaw mir-rata mnaqqsa tal-VAT huma dawk biss li jixhdu intenzjoni ċara ta’ kreattività min-naħa tal-awtur tagħhom.
Dan ikun il-każ meta l-fotografu, minħabba l-għażla tat-tema, il-kundizzjonijiet tal-ħolqien tax-xena, il-partikolaritajiet tal-mod kif jittieħed ir-ritratt jew kull karatteristika oħra ta’ xogħlu li hija marbuta b’mod partikolari mal-kwalità tal-għażla tal-immaġni, tal-kompożizzjoni, tal-espożizzjoni, tad-dawl, tal-kuntrasti, tal-kuluri u tal-ipproġettar, tal-logħob bid-dawl u tal-volumi, tal-għażla tal-mira u tal-film jew mal-kundizzjonijiet partikolari tal-iżvilupp tan-negattiva, iwettaq xogħol li jisboq is-sempliċi ffissar mekkaniku ta’ rikordju ta’ avveniment, ta’ vjaġġ jew ta’ persunaġġi u li għaldaqstant huwa ta’ interess għall-pubbliku kollu.
II. Kundizzjonijiet għall-applikazzjoni
1. Mill-artikolu preċedenti jirriżulta li r-ritratti tal-identità, ir-ritratti tal-iskola, kif ukoll ir-ritratti ta’ gruppi huma esklużi mill-benefiċċju tar-rata mnaqqsa.
2. Ir-ritratti li l-interess fihom jiddependi qabelxejn mill-kwalità tal-persuna jew min-natura tal-oġġett irrappreżentat fir-ritratt ma jitqisux, b’mod ġenerali, bħala ritratti artistiċi. Dan huwa l-każ, pereżempju, tar-ritratti li juru avvenimenti tal-familja jew reliġjużi (żwiġijiet, tqarbin, eċċ).
3. Dan premess, għar-ritratti minn kull tip, barra minn dawk imsemmija fil-parti II-1, l-intenzjoni kreattiva tal-awtur li tirriżulta mill-kriterji elenkati diġà u min-natura tal-interess għall-pubbliku kollu jistgħu jkunu kkorroborati mill-indizji li ġejjin.
a) Il-fotografu jiġġustifika l-eżibizzjoni tax-xogħlijiet tiegħu f’istituzzjonijiet kulturali (reġjonali, nazzjonali jew internazzjonali), fil-mużewijiet (mużewijiet, eżibizzjonijiet temporanji jew permanenti) jew kummerċjali (fieri, swali jew galleriji, eċċ.), jew inkella l-preżentazzjoni tagħhom f’pubblikazzjonijiet speċjalizzati.
b) L-użu ta’ materjali speċifiċi kemm f’termini tal-mod kif jittieħed ir-ritratt kif ukoll tal-iżvilupp tiegħu.
14 Regards Photographiques għandha bħala attività t-teħid u l-bejgħ tar-ritratti.
15 Wara verifika tal-kontabbiltà, l-awtorità fiskali kkontestat ir-rata mnaqqsa ta’ VAT li din il-kumpannija kienet applikat għall-kunsinna ta’ ċerti ritratti, jiġifieri ritratti tal-persuna u ritratti taż-żwieġ. Billi qieset li dawn ir-ritratti kellhom ikunu suġġetti għar-rata normali ta’ VAT, l-awtorità fiskali talbet mingħand il-kumpannija Regards Photographiques arretrati ta’ VAT għall-perijodu bejn l‑1 ta’ Frar 2009 u l‑31 ta’ Jannar 2012.
16 Ir-rikors ippreżentat minn Regards Photographiques kontra dawn l-arretrati ta’ VAT ġie miċħud kemm mit-tribunal administratif d’Orléans (il-Qorti Amministrattiva ta’ Orléans, Franza) kif ukoll mill-cour administrative d’appel de Nantes (il-Qorti Amministrattiva tal-Appell ta’ Nantes, Franza). Fid-deċiżjoni tagħha tal‑21 ta’ April 2016, din l-aħħar qorti qieset li r-ritratti inkwistjoni fil-kawża prinċipali ma setgħux jibbenefikaw mir-rata mnaqqsa ta’ VAT, peress li dawn ma kinux ta’ natura oriġinali u ma kinux juru intenzjoni kreattiva, b’tali mod li ma kienx hemm lok li dawn jitqiesu bħala ritratti meħuda minn artist.
17 Regards Photographiques ippreżentat rikors għal annullament kontra din is-sentenza quddiem il-qorti tar-rinviju, il-Conseil d’État (il-Kunsill tal-Istat, Franza). Din il-kumpannija ssostni li, sabiex ikun jista’ jibbenefika mir-rata ta’ VAT imnaqqsa, huwa biżżejjed li l-awtur tar-ritratti inkwistjoni, qabel ma jkun ikkunsinnahom huwa stess jew l-aventi kawża tiegħu, ikun ikkontrolla l-istampar tagħhom u jkun iffirmahom u nnumerahom bil-limitazzjoni ta’ tletin kopja.
18 F’dawn iċ-ċirkustanzi, il-Conseil d’État (il-Kunsill tal-Istat, il-Belġju) iddeċieda li jissospendi l-proċedura quddiemu u li jagħmel lill-Qorti tal-Ġustizzja d-domandi preliminari li ġejjin:
“1) Id-dispożizzjonijiet tal-Artikoli 103 u 311 tad-Direttiva [dwar il-VAT] kif ukoll tal-punt 7 tal-Parti A tal-Anness IX tagħha għandhom jiġu interpretati fis-sens li dawn jeżiġu biss li r-ritratti jittieħdu mill-artist tagħhom, jiġu stampati minnu jew taħt is-sorveljanza tiegħu, jiġu ffirmati u nnumerati u sa massimu ta’ 30 kopja, bid-daqsijiet u montaturi kollha inklużi, sabiex ikunu jistgħu jibbenefikaw mir-rata mnaqqsa ta’ [VAT]?
2) Fil-każ fejn tingħata risposta fil-pożittiv għall-ewwel domanda, l-Istati Membri jistgħu madankollu jeskludi mill-benefiċċju tar-rata mnaqqsa ta’ [VAT] ir-ritratti li, barra minn hekk, ma humiex ta’ natura artistika?
3) Fil-każ fejn tingħata risposta fin-negattiv għall-ewwel domanda, ir-ritratti għandhom jissodisfaw liema kundizzjonijiet oħra sabiex ikunu jistgħu jibbenefikaw mir-rata mnaqqsa ta’ [VAT]? B’mod partikolari, dawn ir-ritratti għandhom ikunu ta’ natura artistika?
4) Dawn il-kundizzjonijiet għandhom jiġu interpretati b’mod uniformi fi ħdan l-Unjoni Ewropea, jew inkella dawn jirreferu għad-dritt ta’ kull Stat Membru, b’mod partikolari dak li jirrigwarda l-qasam tal-proprjetà intellettwali?”
19 Permezz tal-ewwel u tat-tielet domanda tagħha, li għandhom jiġu eżaminati flimkien, il-qorti tar-rinviju tistaqsi lill-Qorti tal-Ġustizzja, essenzjalment, dwar il-kundizzjonijiet li r-ritratti għandhom jissodisfaw sabiex jitqiesu bħala xogħlijiet tal-arti li jistgħu jibbenefikaw mir-rata mnaqqsa ta’ VAT, skont l-Artikolu 103(1) u (2)(a) tad-Direttiva dwar il-VAT, moqri flimkien mal-punt 2 tal-Artikolu 311(1) ta’ din id-direttiva kif ukoll mal-punt 7 tal-Parti A tal-Anness IX tagħha, u, b’mod partikolari, jekk għandhomx, għal dan l-għan, ikunu ta’ natura artistika.
20 Għalhekk, fil-kuntest ta’ dan ir-rinviju għal deċiżjoni preliminari, il-Qorti tal-Ġustizzja ma hijiex mitluba tiddetermina s-sinjifikat tal-kunċett ta’ “xogħlijiet tal-arti” b’mod ġenerali, iżda sabiex tinterpreta dan il-kunċett fil-kuntest tad-Direttiva dwar il-VAT u, b’mod partikolari, tad-dispożizzjonijiet ta’ din id-direttiva dwar l-applikazzjoni ta’ rata mnaqqsa ta’ VAT.
21 Hemm lok li jitfakkar li l-Artikolu 96 tal-imsemmija direttiva jipprevedi li l-istess rata ta’ VAT, jiġifieri r-rata normali stabbilita minn kull Stat Membru, hija applikabbli għall-kunsinna ta’ merkanzija u għall-provvista ta’ servizzi. B’deroga minn dan il-prinċipju, l-Artikolu 103(1) u (2)(a) ta’ din l-istess direttiva jagħti lill-Istati Membri l-possibbiltà li japplikaw ir-rata mnaqqsa ta’ VAT, jew waħda mir-rati mnaqqsa, li japplikaw konformement mal-Artikoli 98 u 99 tagħha, għall-importazzjonijiet ta’ xogħlijiet tal-arti, kif iddefiniti fil-punt 2 tal-Artikolu 311(1) tagħha u, meta jagħmlu użu minn din il-possibbiltà, anki għall-kunsinni ta’ xogħlijiet tal-arti mwettqa mill-awtur tagħhom jew mill-aventi kawża tiegħu.
22 Għal dak li jikkonċerna d-definizzjoni tal-kunċett ta’ “xogħlijiet tal-arti”, il-punt 2 tal-Artikolu 311(1) tad-Direttiva dwar il-VAT jistabbilixxi li l-merkanzija li tinsab fil-Parti A tal-Anness IX tal-imsemmija direttiva għandha titqies bħala xogħlijiet tal-arti. Il-punt 7 ta’ din il-Parti A jirreferi għar-“ritratti meħuda mill-artist, stampati minnu jew taħt is-sorveljanza tiegħu, iffirmati u nnumerati u bil-limitazzjoni ta’ tletin kopja, id-daqsijiet u montaturi kollha inklużi”.
23 Il-Gvern Franċiż isostni li huma biss ir-“ritratti artistiċi” li jistgħu jibbenefikaw mir-rata mnaqqsa ta’ VAT, li huwa kunċett li huwa limitat, skont dan il-gvern, għar-ritratti li juru intenzjoni kreattiva manifesta min-naħa tal-awtur tagħhom u li huma ta’ interess għall-pubbliku kollu. Din l-interpretazzjoni tirriżulta mill-użu tat-terminu “artist” fil-punt 7 tal-Parti A tal-Anness IX tad-Direttiva dwar il-VAT, min-neċessità li tiġi interpretata b’mod strett il-possibbiltà li tiġi applikata rata mnaqqsa ta’ VAT kemm bħala eċċezzjoni għall-prinċipju ta’ applikazzjoni tar-rata normali tal-VAT kif ukoll mill-għan tal-promozzjoni tal-produzzjoni artistika billi tiġi applikata rata mnaqqsa ta’ VAT.
24 Għall-kuntrarju, Regards Photographiques u l-Kummissjoni Ewropea jsostnu li l-Artikolu 103(2)(a) ta’ din id-direttiva ma jirreferix għall-“artist”, iżda għall-“awtur” ta’ ritratt li jitqies bħala xogħol tal-arti, skont il-punt 2 tal-Artikolu 311(1) tal-imsemmija direttiva, moqri flimkien mal-punt 7 tal-Parti A tal-Anness IX tagħha. Barra minn hekk, huma jagħmlu enfasi fuq in-natura ddettaljata u oġġettiva tal-kundizzjonijiet li għandhom jiġu ssodisfatti mir-ritratti skont dan il-punt 7 sabiex jitqiesu bħala tali oġġetti, filwaqt li l-valur artistiku ta’ ritratt jikkostitwixxi, fil-fehma tagħhom, kriterju suġġettiv u varjabbli li l-evalwazzjoni tiegħu timplika li tingħata deċiżjoni fuq il-mertu ta’ biċċa xogħol. Huwa sabiex tiġi evitata tali evalwazzjoni suġġettiva li l-leġiżlatur tal-Unjoni stabbilixxa, fl-imsemmi punt 7, kundizzjonijiet iddettaljati u oġġettivi li, għaldaqstant, huma l-uniċi determinanti għall-finijiet tal-identifikazzjoni tar-ritratti li jistgħu jibbenefikaw mir-rata mnaqqsa tal-VAT.
25 Sabiex tiġi ddeterminata l-portata tal-possibbiltà mogħtija lill-Istati Membri li japplikaw ir-rata mnaqqsa ta’ VAT għall-kunsinni ta’ ritratti, kif tirriżulta mid-dispożizzjonijiet tad-dritt tal-Unjoni li l-interpretazzjoni tagħhom hija mitluba, għandhom jittieħdu inkunsiderazzjoni kemm it-termini, kemm il-kuntest ta’ dawn id-dispożizzjonijiet, kif ukoll l-għan li għandu jintlaħaq mil-leġiżlazzjoni inkwistjoni (ara, f’dan is-sens, is-sentenzi tat‑18 ta’ Jannar 2017, Sjelle Autogenbrug, C‑471/15, EU:C:2017:20, punt 29 u l-ġurisprudenza ċċitata, kif ukoll tas‑16 ta’ Novembru 2017, Kozuba Premium Selection, C‑308/16, EU:C:2017:869, punt 38).
26 Fl-ewwel lok, fir-rigward tat-termini ta’ dawn id-dispożizzjonijiet, għalkemm l-Artikolu 103(1) u (2)(a) tad-Direttiva dwar il-VAT jistabbilixxi li l-Istati Membri jistgħu japplikaw ir-rata mnaqqsa ta’ VAT ukoll għall-kunsinni ta’ xogħlijiet tal-arti mwettqa mill-awtur tagħhom jew mill-aventi kawża tiegħu, dan jirreferi għal “xogħlijiet tal-arti”, kif iddefiniti fil-punt 2 tal-Artikolu 311(1) ta’ din id-direttiva, moqri flimkien mal-Parti A tal-Anness IX tagħha.
27 Fir-rigward ta’ din id-definizzjoni, mill-kliem użat mil-leġiżlatur tal-Unjoni, minn naħa, fil-punt 2 tal-Artikolu 311(1), li skonthom il-merkanzija li tinsab fil-Parti A tal-Anness IX tad-Direttiva dwar il-VAT “tfisser [xogħlijiet tal-arti]”, u, min-naħa l-oħra, fil-punt 7 ta’ din il-Parti A, li jiddeskrivu b’mod iddettaljat il-kundizzjonijiet li r-ritratti għandhom jissodisfaw sabiex jitqiesu bħala “xogħlijiet tal-arti”, jirriżulta li kull ritratt li jissodisfa dawn il-kundizzjonijiet għandu jiġi ttrattat bħala “xogħol tal-arti” għall-finijiet tal-applikazzjoni tar-rata mnaqqsa tal-VAT. Issa, l-imsemmi punt 7 ma jsemmix ritratti artistiċi, iżda r-“ritratti [kollha] meħuda mill-artist, stampati minnu jew taħt is-sorveljanza tiegħu, iffirmati u nnumerati u bil-limitazzjoni ta’ tletin kopja, id-daqsijiet u montaturi kollha inklużi”.
28 F’dak li jirrigwarda l-argument tal-Gvern Franċiż, li jgħid li mill-użu tal-kelma “artist” fil-punt 7 tal-Parti A tal-Anness IX tad-Direttiva dwar il-VAT hemm lok li jiġi dedott li ritratt għandu jkollu natura artistika sabiex ikun jista’ jibbenefika mir-rata mnaqqsa ta’ VAT skont l-Artikolu 103(2)(a) ta’ din id-direttiva, għandu jitfakkar li din l-aħħar dispożizzjoni tipprevedi l-possibbiltà, għall-Istati Membri, li japplikaw ir-rata mnaqqsa ta’ VAT għall-kunsinni ta’ xogħlijiet tal-arti mwettqa mhux minn “artist”, iżda “mill-kreatur [awtur] tagħhom jew is-suċċessuri tiegħu fit-titolu”.
29 Issa, meta jirreferu għall-kliem “awtur” u “artist”, dawn id-dispożizzjonijiet jirrigwardaw l-istess persuna, jiġifieri l-persuna li għandha l-kwalità ta’ awtriċi ta’ ritratt li jissodisfa l-kundizzjonijiet previsti b’mod espliċitu f’dan il-punt 7.
30 Fil-fatt, it-termini “awtur” u “artist” użati fl-Artikolu 103(2)(a) tad-Direttiva dwar il-VAT u fil-punt 7 tal-Parti A tal-Anness IX tagħha għandhom portata identika, fid-dawl, b’mod partikolari, tal-importanza partikolari li dan il-punt 7 jagħti lill-involviment personali tal-awtur tar-ritratt fil-produzzjoni tiegħu. Hekk kif l-Avukat Ġenerali rrileva fil-punt 23 tal-konklużjonijiet tiegħu, ritratt ma jistax jiġi kklassifikat bħala “xogħol tal-arti”, skont dan il-punt 7, ħlief jekk iż-żewġ fażijiet maġġuri tal-produzzjoni tiegħu, jiġifieri l-mod kif jittieħed ir-ritratt u l-istampar, ikunu twettqu mill-awtur tar-ritratt jew, fir-rigward tal-istampar, tal-inqas taħt is-sorveljanza tiegħu. Barra minn hekk, sabiex jitqiesu bħala “xogħlijiet tal-arti”, ir-ritratti stampati għandhom jiġu ffirmati, innumerati u limitati għal tletin kopja.
31 Għaldaqstant, kuntrarjament għal dak li jsostni l-Gvern Franċiż, mill-użu tal-kelma “artist” li tinsab fil-punt 7 tal-Parti A tal-Anness IX tad-Direttiva dwar il-VAT ma jistax jiġi dedott li, minbarra l-kundizzjonijiet li jelenka dan il-punt 7, ritratt għandu wkoll ikollu natura artistika sabiex ikun jista’ jibbenefika mir-rata mnaqqsa ta’ VAT skont l-Artikolu 103(2)(a) tal-imsemmija direttiva.
32 Fit-tieni lok, fir-rigward tal-kuntest li fih jinsabu d-dispożizzjonijiet li l-interpretazzjoni tagħhom hija mitluba, għandu jitfakkar li l-applikazzjoni ta’ rata mnaqqsa ta’ VAT għall-kunsinni ta’ xogħlijiet tal-arti mwettqa mill-awtur tagħhom jew mill-aventi kawża tiegħu, skont l-Artikolu 103(2)(a) tad-Direttiva dwar il-VAT, tikkostitwixxi eċċezzjoni għall-applikazzjoni tar-rata tal-VAT normali. Għaldaqstant, din l-aħħar dispożizzjoni kif ukoll il-punt 2 tal-Artikolu 311(1) ta’ din id-direttiva u l-punt 7 tal-Parti A tal-Anness IX tagħha, li jidentifikaw ir-ritratti li fir-rigward tagħhom din ir-rata mnaqqsa tista’ tapplika, għandhom jiġu interpretati b’mod strett. Madankollu, din ir-regola ta’ interpretazzjoni stretta ma tfissirx li t-termini użati sabiex jiġu ddefiniti l-każijiet ta’ applikazzjoni tal-imsemmija rata mnaqqsa għandhom jiġu interpretati b’mod li jċaħħadhom mill-effetti tagħhom. Fil-fatt, l-interpretazzjoni ta’ dan il-kliem għandha tkun konformi mal-għanijiet li għandhom jintlaħqu permezz tal-imsemmija sistema u għandha tosserva r-rekwiżiti ta’ newtralità fiskali (ara, b’analoġija, is-sentenzi tas‑17 ta’ Ġunju 2010, Il‑Kummissjoni vs Franza, C‑492/08, EU:C:2010:348, punt 35, u tad‑29 ta’ Novembru 2018, Mensing, C‑264/17, EU:C:2018:968, punti 22 u 23 kif ukoll il-ġurisprudenza ċċitata).
33 Barra minn hekk, hija ġurisprudenza stabbilita li l-kunċetti użati mid-Direttiva dwar il-VAT huma ta’ natura oġġettiva u japplikaw indipendentement mill-għanijiet u mir-riżultati tat-tranżazzjonijiet ikkonċernati (sentenza tal‑11 ta’ Lulju 2018, E LATS, C‑154/17, EU:C:2018:560, punt 35 u l-ġurisprudenza ċċitata).
34 Kif sostnew Regards Photographiques u l-Kummissjoni fl-osservazzjonijiet tagħhom sottomessi lill-Qorti tal-Ġustizzja, il-punt 2 tal-Artikolu 311(1) ta’ din id-direttiva, moqri flimkien mal-punt 7 tal-Parti A tal-Anness IX tagħha, jiddetermina r-ritratti li għandhom jitqiesu bħala xogħlijiet tal-arti permezz ta’ kriterji oġġettivi li, essenzjalment, huma relatati mal-identità u mal-kwalità tal-awtur tar-ritratt, mal-mod tal-istampar, mal-firma, man-numerazzjoni u mal-limitazzjoni tan-numru ta’ kopji. Kriterji bħal dawn huma biżżejjed sabiex jiġi żgurat li l-applikazzjoni tar-rata mnaqqsa ta’ VAT biss għar-ritratti li jissodisfaw dawn il-kriterji tikkostitwixxi l-eċċezzjoni fir-rigward tal-applikazzjoni tar-rata normali għal kull ritratt ieħor. Fil-fatt, kif irreleva l-Avukat Ġenerali fil-punt 24 tal-konklużjonijiet tiegħu, dawn il-kriterji huma ta’ natura li jeskludu li ritratti jistgħu jiġu kklassifikati bħala “xogħlijiet tal-arti” meta dawn ikunu r-riżultat ta’ produzzjoni tal-massa, li timplika stampar fdat lil laboratorji speċjalizzati mingħajr ma l-fotografu jkollu kontroll fuq l-effett finali.
35 Għall-kuntrarju, interpretazzjoni ta’ dawn id-dispożizzjonijiet fis-sens li l-applikazzjoni tar-rata mnaqqsa ta’ VAT hija limitata għal ritratti li jkunu, barra minn hekk, ta’ natura artistika tfisser li l-applikazzjoni ta’ din ir-rata mnaqqsa tkun dipendenti fuq id-deċiżjoni tal-awtorità fiskali nazzjonali kompetenti fir-rigward tal-valur artistiku tagħhom, li huwa valur li jikkostitwixxi karatteristika mhux oġġettiva, iżda suġġettiva. Fil-fatt, kif il-Qorti tal-Ġustizzja diġà fakkret, il-valur artistiku ta’ oġġett huwa ddefinit essenzjalment abbażi ta’ kriterji suġġettivi u varjabbli (sentenzi tas‑27 ta’ Ottubru 1977, Westfälischer Kunstverein, 23/77, EU:C:1977:171, punt 3, u tat‑13 ta’ Diċembru 1989, Raab, C‑1/89, EU:C:1989:648, punt 25).
36 Barra minn hekk, l-interpretazzjoni li skontha r-ritratti li jkollhom natura artistika biss jistgħu jibbenefikaw mir-rata mnaqqsa ta’ VAT jista’ jkollha l-konsegwenza li r-ritratti, bħal, pereżempju, ir-ritratti li juru avvenimenti familjari bħal dawk taż-żwiġijiet, jiġu ttrattati b’mod differenti mill-aspett tal-VAT, skont jekk l-awtorità fiskali tqisx li dawn għandhom jew ma għandhomx natura artistika, anki jekk dawn ir-ritratti jkollhom, jekk ikun il-każ, karatteristiċi simili u jissodisfaw l-istess bżonnijiet tal-konsumatur. Madankollu, il-prinċipju ta’ newtralità fiskali jipprekludi li l-merkanzija jew il-provvista ta’ servizzi li jixxiebhu mill-perspettiva tal-konsumatur medju, li huma għalhekk f’kompetizzjoni bejniethom, jiġu ttrattati b’mod differenti mill-aspett tal-VAT (ara, f’dan is-sens, is-sentenza tas‑27 ta’ Frar 2014, Pro Med Logistik u Pongratz, C‑454/12 u C‑455/12, EU:C:2014:111, punti 52 u 53).
37 Għalhekk, l-eżami tal-kuntest li fih jinsabu d-dispożizzjonijiet li l-interpretazzjoni tagħhom ġiet mitluba jitlob ukoll interpretazzjoni li kull ritratt li jissodisfa l-kundizzjonijiet previsti fil-punt 7 tal-Parti A tal-Anness IX tad-Direttiva dwar il-VAT għandu jitqies bħala xogħol tal-arti għall-finijiet tal-applikazzjoni tar-rata mnaqqsa ta’ VAT, skont l-Artikolu 103(1) u (2)(a) tagħha, mingħajr ma din il-klassifikazzjoni tista’ tkun dipendenti fuq l-evalwazzjoni, mill-awtorità fiskali nazzjonali kompetenti, tan-natura artistika tiegħu.
38 Fit-tielet lok, fir-rigward tal-għanijiet li għandhom jintlaħqu mid-Direttiva dwar il-VAT, il-possibbiltà prevista fl-Artikolu 103(1) u (2)(a) tagħha tippermetti lill-Istati Membri li jagħtu trattament fiskali favorevoli lill-kunsinni ta’ xogħlijiet tal-arti mwettqa mill-awtur tagħhom jew mill-aventi kawża tiegħu, billi japplikaw ir-rata mnaqqsa ta’ VAT fir-rigward tagħhom. Madankollu, kif jirriżulta mill-premessa 51 ta’ din id-direttiva, is-sistema ta’ taxxa li din tistabbilixxi fil-qasam tax-xogħlijiet tal-arti, li tinkludi definizzjoni uniformi tal-kunċett ta’ “xogħlijiet tal-arti”, hija intiża sabiex jiġu evitati kemm it-taxxi doppji kif ukoll id-distorsjonijiet tal-kompetizzjoni bejn persuni taxxabbli.
39 Issa, l-interpretazzjoni li tgħid li r-ritratti kollha li jissodisfaw il-kundizzjonijiet oġġettivi previsti fil-punt 7 tal-Parti A tal-Anness IX tad-Direttiva dwar il-VAT jistgħu jibbenefikaw mir-rata mnaqqsa ta’ VAT hija konformi mal-għan li jinsab f’din il-premessa 51, peress li din tevita, kif tfakkar fil-punti 35 u 36 ta’ din is-sentenza, in-neċessità li jiġi evalwat il-valur artistiku ta’ ritratt li jirriżulta minn kriterji suġġettivi u varjabbli, li hija evalwazzjoni li timplika r-riskju ta’ distorsjonijiet tal-kompetizzjoni.
40 Fid-dawl ta’ dawn il-kunsiderazzjonijiet kollha, ir-risposta li għandha tingħata għall-ewwel u għat-tielet domanda hija li sabiex jitqiesu bħala xogħlijiet tal-arti li jistgħu jibbenefikaw mir-rata mnaqqsa ta’ VAT, skont l-Artikolu 103(1) u (2)(a) tad-Direttiva dwar il-VAT, moqri flimkien mal-punt 2 tal-Artikolu 311(1) ta’ din id-direttiva kif ukoll mal-punt 7 tal-Parti A tal-Anness IX tagħha, ir-ritratti għandhom jissodisfaw il-kriterji f’dan il-punt 7 sa fejn dawn ikunu ttieħdu mill-awtur tagħhom, ġew stampati minnu jew taħt is-sorveljanza tiegħu, ġew iffirmati u nnumerati bil-limitazzjoni ta’ tletin kopja, bl-esklużjoni ta’ kull kriterju ieħor, b’mod partikolari l-evalwazzjoni, mill-awtorità fiskali nazzjonali kompetenti, tan-natura artistika tagħhom.
Dwar it-tieni domanda
41 Permezz tat-tieni domanda tagħha, il-qorti tar-rinviju essenzjalment tistaqsi jekk l-Artikolu 103(1) u (2)(a) tad-Direttiva dwar il-VAT, moqri flimkien mal-punt 2 tal-Artikolu 311(1) ta’ din id-direttiva kif ukoll mal-punt 7 tal-Parti A tal-Anness IX tagħha, għandux jiġi interpretat fis-sens li jipprekludi leġiżlazzjoni nazzjonali, bħal dik inkwistjoni fil-kawża prinċipali, li tillimita l-applikazzjoni tar-rata mnaqqsa ta’ VAT biss għar-ritratti li jkunu ta’ natura artistika.
42 Hemm lok li jitfakkar li, fir-rigward tal-applikazzjoni tar-rata mnaqqsa ta’ VAT prevista fl-Artikolu 98(1) u (2) tad-Direttiva dwar il-VAT, il-Qorti tal-Ġustizzja ddeċidiet li ma hemm xejn fit-test ta’ din id-dispożizzjoni li jimponi li din tiġi interpretata fis-sens li teżiġi li l-applikazzjoni ta’ din ir-rata mnaqqsa hija neċessarjament intiża għall-aspetti kollha ta’ kategorija ta’ servizzi msemmija fl-Anness III ta’ din id-direttiva. Għalhekk, bla ħsara għall-osservanza tal-prinċipju ta’ newtralità fiskali inerenti għas-sistema komuni tal-VAT, l-Istati Membri għandhom il-possibbiltà li japplikaw rata mnaqqsa ta’ VAT fir-rigward ta’ aspetti konkreti u speċifiċi ta’ waħda mill-kategoriji ta’ servizzi msemmija fl-Anness III tal-imsemmija direttiva (ara, f’dan is-sens, is-sentenzi tas‑6 ta’ Mejju 2010, Il‑Kummissjoni vs Franza, C‑94/09, EU:C:2010:253, punti 25 sa 27; tas‑27 ta’ Frar 2014, Pro Med Logistik u Pongratz, C‑454/12 u C‑455/12, EU:C:2014:111, punti 43 u 44, kif ukoll tal‑11 ta’ Settembru 2014, K, C‑219/13, EU:C:2014:2207, punt 23).
43 Il-possibbiltà li ssir tali applikazzjoni tar-rata mnaqqsa ta’ VAT hija ġġustifikata b’mod partikolari mill-fatt li, peress li din ir-rata hija l-eċċezzjoni mill-applikazzjoni tar-rata normali stabbilita minn kull Stat Membru, il-limitazzjoni tal-applikazzjoni tagħha għal aspetti konkreti u speċifiċi tal-kategorija ta’ servizz inkwistjoni hija koerenti mal-prinċipju li jipprovdi li l-eżenzjonijiet u d-derogi għandhom jiġu interpretati b’mod restrittiv (ara, f’dan is-sens, is-sentenza tad‑9 ta’ Novembru 2017, AZ, C‑499/16, EU:C:2017:846, punt 24 u l-ġurisprudenza ċċitata).
44 Hekk kif l-Avukat Ġenerali rrileva fil-punt 31 tal-konklużjonijiet tiegħu, il-prinċipji li jirriżultaw mill-ġurisprudenza ċċitata fiż-żewġ punti preċedenti japplikaw ukoll mutatis mutandis għall-Artikolu 103(2)(a) tad-Direttiva dwar il-VAT. Fil-fatt, din id-dispożizzjoni testendi l-possibbiltà li r-rata mnaqqsa ta’ VAT li tirriżulta mill-Artikolu 98(1) u (2) ta’ din id-direttiva tiġi applikata għall-kunsinni ta’ xogħlijiet tal-arti, kif iddefiniti fil-punt 2 tal-Artikolu 311(1) tal-imsemmija direttiva, imwettqa mill-awtur tagħhom jew mill-aventi kawża tiegħu.
45 Kuntrarjament għal dak li ssostni Regards Photographiques fl-osservazzjonijiet bil-miktub tagħha, l-Artikolu 311(2) tad-Direttiva dwar il-VAT ma jimponix interpretazzjoni differenti tal-Artikolu 103(1) u (2)(a) ta’ din l-istess direttiva. Fil-fatt, dan il-punt 2 tal-Artikolu 311(1) u l-Artikolu 311(2) jiddefinixxu l-kunċett ta’ “xogħol tal-arti” kemm għall-applikazzjoni tas-sistema ta’ marġni ta’ profitt kif ukoll għal dik tar-rata mnaqqsa tal-VAT. Għalhekk, għalkemm din l-aħħar dispożizzjoni tipprevedi li l-Istati Membri jistgħu ma jqisux ir-ritratti li jaqgħu taħt il-punt 7 tal-Parti A tal-Anness IX ta’ din id-direttiva bħala xogħlijiet tal-arti, hija ma tistax teskludi l-possibbiltà, li tirriżulta mill-Artikolu 103(2)(a) tal-imsemmija direttiva, moqri flimkien mal-Artikolu 96 tagħha, li l-applikazzjoni tar-rata mnaqqsa ta’ VAT tiġi limitata għal kategorija ristretta ta’ dawn ir-ritratti, bil-kundizzjoni li din l-applikazzjoni tosserva r-rekwiżiti stabbiliti fil-punt 42 ta’ din is-sentenza.
46 Minn dan isegwi li l-eżerċizzju tal-possibbiltà mogħtija lill-Istati Membri li jillimitaw l-applikazzjoni tar-rata mnaqqsa ta’ VAT għal kategorija ristretta ta’ ritratti li jaqgħu taħt il-punt 7 tal-Parti A tal-Anness IX tad-Direttiva dwar il-VAT huwa suġġett għal kundizzjoni doppja, jiġifieri, minn naħa, li jiġu iżolati biss, għall-finijiet tal-applikazzjoni tar-rata mnaqqsa, l-aspetti konkreti u speċifiċi ta’ dawn ir-ritratti u, min-naħa l-oħra, li jiġi osservat il-prinċipju ta’ newtralità fiskali. Dawn il-kundizzjonijiet huma intiżi sabiex jiżguraw li l-Istati Membri jagħmlu użu minn din il-possibbiltà biss f’ċirkustanzi li jiżguraw l-applikazzjoni sempliċi u korretta tar-rata mnaqqsa magħżula kif ukoll il-prevenzjoni ta’ kull frodi, ta’ kull evażjoni u ta’ kull abbuż eventwali (ara, b’analoġija, is-sentenzi tas‑6 ta’ Mejju 2010, Il‑Kummissjoni vs Franza, C‑94/09, EU:C:2010:253, punt 30, u tas‑27 ta’ Frar 2014, Pro Med Logistik u Pongratz, C‑454/12 u C‑455/12, EU:C:2014:111, punt 45).
47 Skont il-ġurisprudenza stabbilita tal-Qorti tal-Ġustizzja, għalkemm hija l-qorti nazzjonali li għandha tevalwa l-kompatibbiltà ta’ leġiżlazzjoni nazzjonali, bħal dik inkwistjoni fil-kawża prinċipali, ma’ dawn ir-rekwiżiti li jirriżultaw mid-dritt tal-Unjoni, madankollu hija l-Qorti tal-Ġustizzja li għandha tipprovdilha kull indikazzjoni utli sabiex taqta’ t-tilwima li jkollha quddiemha (ara, f’dan is-sens, is-sentenza tat‑12 ta’ Lulju 2012, EMS-Bulgaria Transport, C‑284/11, EU:C:2012:458, punt 51 u l-ġurisprudenza ċċitata).
48 F’dan il-każ, mill-proċess quddiem il-Qorti tal-Ġustizzja jirriżulta li, skont id-dispożizzjonijiet tal-KĠT inkwistjoni fil-kawża prinċipali, kif interpretati mill-Istruttorja tal‑25 ta’ Ġunju 2003, ritratt jitqies li jkollu natura artistika biss jekk dan jagħti xhieda ta’ intenzjoni kreattiva manifesta min-naħa tal-awtur tiegħu u huwa ta’ interess għall-pubbliku kollu, peress li dawn il-kriterji huma ppreċiżati minn ċertu numru ta’ indizji stabbiliti minn din l-istruttorja għall-finijiet li jiggwidaw l-evalwazzjoni, każ b’każ, tal-awtorità fiskali. Għalkemm l-imsemmija leġiżlazzjoni nazzjonali, interpretata b’dan il-mod, tipprovdi li r-ritratti li juru, b’mod partikolari, avvenimenti familjari bħalma huma ż-żwiġijiet, ma humiex, bħala prinċipju, ta’ natura artistika, hija ma teskludix li tali ritratti jistgħu eċċezzjonalment ikunu ta’ tali natura. Huma biss ir-ritratti tal-identità, ir-ritratti tal-iskola u r-ritratti ta’ gruppi li huma meqjusa bħala nieqsa minn natura artistika.
49 Konformement mal-ġurisprudenza mfakkra fil-punt 46 ta’ din is-sentenza, ir-ritratti li jkunu ta’ natura artistika, fis-sens ta’ din il-leġiżlazzjoni nazzjonali għandhom, fl-ewwel lok, jikkostitwixxu aspett konkret u speċifiku tar-ritratti li jaqgħu taħt il-punt 7 tal-Parti A tal-Anness IX tad-Direttiva dwar il-VAT, u dan jimplika li dawn jistgħu jiġu identifikati, bħala tali, separatament mir-ritratti l-oħra li jaqgħu taħt dan il-punt. Tali identifikazzjoni tippreżumi l-eżistenza ta’ kriterji oġġettivi, ċari u preċiżi fil-leġiżlazzjoni nazzjonali, li jippermettu li jiġu ddeterminati bi preċiżjoni r-ritratti li għalihom din il-leġiżlazzjoni tirriżerva l-applikazzjoni tar-rata mnaqqsa ta’ VAT (ara, b’analoġija, is-sentenzi tas‑6 ta’ Mejju 2010, Il‑Kummissjoni vs Franza, C‑94/09, EU:C:2010:253, punti 33 u 35; tas‑27 ta’ Frar 2014, Pro Med Logistik u Pongratz, C‑454/12 u C‑455/12, EU:C:2014:111, punt 47, kif ukoll tad‑9 ta’ Novembru 2017, AZ, C‑499/16, EU:C:2017:846, punti 25 u 28).
50 Hekk kif irrileva l-Avukat Ġenerali fil-punt 33 tal-konklużjonijiet tiegħu, id-dispożizzjonijiet tal-KĠT inkwistjoni fil-kawża prinċipali, kif interpretati mill-Istruttorja tal‑25 ta’ Ġunju 2003, ma jistabbilixxux kriterji oġġettivi, ċari u preċiżi sabiex jiġu indikati r-ritratti li huma ta’ natura artistika, iżda sempliċement jistabbilixxu definizzjoni astratta ta’ dawn ir-ritratti, ibbażata fuq kriterji vagi u suġġettivi li jirrigwardaw l-intenzjoni kreattiva manifesta tal-awtur u l-eżistenza ta’ interess għall-pubbliku ġenerali li dawn ir-ritratti għandu jkollhom.
51 Għalkemm din il-leġiżlazzjoni nazzjonali, interpretata b’dan il-mod, tistabbilixxi numru ta’ indizji sabiex tiġi ffaċilitata l-evalwazzjoni ta’ dawn il-kriterji, jibqa’ l-fatt li hija tippermetti lill-awtorità fiskali, abbażi ta’ kriterji vagi u suġġettivi, li tieħu deċiżjoni dwar il-kwalità artistika tar-ritratti inkwistjoni, li hija deċiżjoni li abbażi tagħha l-vantaġġ fiskali li jirriżulta mill-applikazzjoni tar-rata mnaqqsa ta’ VAT ser jingħata jew ma jingħatax.
52 Għalhekk jidher li l-kriterji stabbiliti mid-dispożizzjonijiet tal-KĠT inkwistjoni fil-kawża prinċipali, kif interpretati mill-Istruttorja tal‑25 ta’ Ġunju 2003, li jirrigwardaw l-intenzjoni kreattiva manifesta tal-awtur u l-eżistenza ta’ interess għall-pubbliku kollu, ma jippermettux li jiġu identifikati, bħala tali, ir-ritratti li jkunu ta’ natura artistika u li ssir distinzjoni bejnhom u bejn ir-ritratti l-oħra li jaqgħu taħt il-punt 7 tal-Parti A tal-Anness IX tad-Direttiva dwar il-VAT u, għaldaqstant, ma jissodisfawx ir-rekwiżiti mfakkra fil-punt 49 ta’ din is-sentenza.
53 Fit-tieni lok, kif jirriżulta mill-kunsiderazzjonijiet li jinsabu fil-punt 36 ta’ din is-sentenza, leġiżlazzjoni nazzjonali li tillimita, abbażi ta’ dawn il-kriterji, l-applikazzjoni tar-rata mnaqqsa ta’ VAT għar-ritratti li huma ta’ natura artistika tista’ wkoll tippreġudika l-prinċipju ta’ newtralità fiskali. Għaldaqstant, hemm lok li jiġi kkonstatat li tali leġiżlazzjoni nazzjonali ma tosservax ir-rekwiżiti mfakkra fil-punt 46 ta’ din is-sentenza.
54 F’dak li jirrigwarda r-ritratti tal-identità, ir-ritratti tal-iskola u r-ritratti ta’ gruppi li, skont id-dispożizzjonijiet tal-KĠT inkwistjoni fil-kawża prinċipali, kif interpretati mill-Istruttorja tal‑25 ta’ Ġunju 2003, huma jitqiesu, b’mod li ma jistax jiġi kkontestat, bħala nieqsa minn natura artistika, hija l-qorti tar-rinviju li għandha tivverifika jekk dawn ir-ritratti humiex identifikabbli, bħala tali, separatament mir-ritratti l-oħra li jaqgħu taħt il-punt 7 tal-Parti A tal-Anness IX tad-Direttiva dwar il-VAT u, jekk ikun il-każ, jekk il-fatt li, fi kwalunkwe każ, l-imsemmija ritratti jiġu esklużi mill-benefiċċju tar-rata mnaqqsa tal-VAT huwiex kompatibbli mal-prinċipju ta’ newtralità fiskali.
55 Fid-dawl tal-kunsiderazzjonijiet preċedenti, ir-risposta li għandha tingħata għat-tieni domanda hija li l-Artikolu 103(1) u (2)(a) tad-Direttiva dwar il-VAT, moqri flimkien mal-punt 2 tal-Artikolu 311(1) ta’ din id-direttiva kif ukoll mal-punt 7 tal-Parti A tal-Anness IX tagħha, għandu jiġi interpretat fis-sens li jipprekludi leġiżlazzjoni nazzjonali, bħal dik inkwistjoni fil-kawża prinċipali, li tillimita l-applikazzjoni tar-rata mnaqqsa ta’ VAT biss għar-ritratti li jkunu ta’ natura artistika, sa fejn l-eżistenza ta’ din in-natura tal-aħħar hija suġġetta għal evalwazzjoni mill-awtorità fiskali nazzjonali kompetenti li ma hijiex eżerċitata fil-limiti ta’ kriterji oġġettivi, ċari u preċiżi, stabbiliti minn din il-leġiżlazzjoni nazzjonali, li jippermettu li jiġu ddeterminati bi preċiżjoni r-ritratti li għalihom l-imsemmija leġiżlazzjoni tirriżerva l-applikazzjoni ta’ din ir-rata mnaqqsa, b’mod li jiġi evitat ksur tal-prinċipju ta’ newtralità fiskali.
56 Fid-dawl tar-risposta mogħtija għall-ewwel sat-tielet domanda, ma hemmx lok li tingħata risposta għar-raba’ domanda.
57 Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi dwar l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, minbarra dawk tal-imsemmija partijiet, ma jistgħux jitħallsu lura.
1) Sabiex jitqiesu bħala xogħlijiet tal-arti li jistgħu jibbenefikaw mir-rata mnaqqsa ta’ taxxa fuq il-valur miżjud (VAT), skont l-Artikolu 103(1) u (2)(a) tad-Direttiva tal-Kunsill 2006/112/KE tat‑28 ta’ Novembru 2006 dwar is-sistema komuni ta’ taxxa fuq il-valur miżjud, moqri flimkien mal-punt 2 tal-Artikolu 311(1) ta’ din id-direttiva kif ukoll mal-punt 7 tal-Parti A tal-Anness IX tagħha, ir-ritratti għandhom jissodisfaw il-kriterji f’dan il-punt 7 sa fejn dawn ikunu ttieħdu mill-awtur tagħhom, ġew stampati minnu jew taħt is-sorveljanza tiegħu, ġew iffirmati u nnumerati bil-limitazzjoni ta’ tletin kopja, bl-esklużjoni ta’ kull kriterju ieħor, b’mod partikolari l-evalwazzjoni, mill-awtorità fiskali nazzjonali kompetenti, tan-natura artistika tagħhom.
2) L-Artikolu 103(1) u (2)(a) tad-Direttiva 2006/112, moqri flimkien mal-punt 2 tal-Artikolu 311(1) ta’ din id-direttiva kif ukoll mal-punt 7 tal-Parti A tal-Anness IX tagħha, għandu jiġi interpretat fis-sens li jipprekludi leġiżlazzjoni nazzjonali, bħal dik inkwistjoni fil-kawża prinċipali, li tillimita l-applikazzjoni tar-rata mnaqqsa ta’ VAT biss għar-ritratti li jkunu ta’ natura artistika, sa fejn l-eżistenza ta’ din in-natura tal-aħħar hija suġġetta għal evalwazzjoni mill-awtorità fiskali nazzjonali kompetenti li ma hijiex eżerċitata fil-limiti ta’ kriterji oġġettivi, ċari u preċiżi, stabbiliti minn din il-leġiżlazzjoni nazzjonali, li jippermettu li jiġu ddeterminati bi preċiżjoni r-ritratti li għalihom l-imsemmija leġiżlazzjoni tirriżerva l-applikazzjoni ta’ din ir-rata mnaqqsa, b’mod li jiġi evitat ksur tal-prinċipju ta’ newtralità fiskali.